Värvitud mööbel on muutunud üha populaarsemaks. Seda ka põhjusel, et vaid paari värvikihiga on võimalik kogu köögile, elutoale või magamistoale täiesti uus välimus anda ning tulemus on ju unikaalne. Samas tuleb selle tööga olla ka ettevaatlik, sest mööbli värvimisel on võimalik teha üsna palju vigu. Millised on siis peamised vead?
Ebarealistlikult kõrged ootused ning kiirustamine
Värvitud köögikapid või kummutid näevad väga kenad välja, kuid need pole sugugi nii siledad ja poleeritud, kui arvata võiks. Kui kappidel on mingeid nähtavaid vigastusi või kriimustusi, siis jäävad need värvi alt välja paistma. Isegi kui värvimata mööblilt defektid eriti välja ei paista, siis värvi all need võimenduvad ja muutuvad nähvatamaks.
Enne kappide värvimist tuleks kappide pinnadefektid pahteldada ja lihvida, siis ei jää defektid nii märgatavad. Ei maksa ka unustada, et tegemist pole kerge ja lihtsa pühapäevahommikuse projektiga. Sageli arvatakse ka, et asjaga saab ühele poole ühe nädalavahetusega. Tegelikult võtab mööbli värvimine aega vähemalt neli kuni seitse päeva, sest ettevalmistustööd tuleb teha korralikult. Arvesta ka sellega, et sa ei saa tegeleda ühe mööblitüki tuunimisega hommikust õhtuni ilma puhkamata või ka muid vajalikke toimetusi tegemata.
Jätad puidu puhastamata
Hoolimata sellest, et arvad, et su elamine on puhas ja tolmuvaba, tuleb mööbel enne värvima asumist siiski puhtaks pesta. Vastasel juhul, kui värvid rasvase köögiriiuli üle vee baasil värviga, ei jää värv puidu külge kinni.
Loodad, et mööblit ei pea enne värvimist osadeks võtma